Weg met landbou-minister, sê VF+Die minister van landbou, Tina Joemat-Petterson. Foto: GCIS Die Vryheidsfront Plus het Dinsdag gesê Tina Joemat-Pettersson, die minister van landbou, se uitlatings is skadelik vir landbou en sy verdien nie om ná die verkiesing weer aangestel te word nie. Joemat-Pettersson het gesê plaasboere in die Wes-Kaap is die grootste skenders van hul werkers se menseregte in die hele land. “Dit is onverantwoordelik en baie skadelik vir goeie verhoudinge in die landbousektor,” het dr. Corné Mulder in ŉ verklaring gesê. “Dit is nie die eerste keer dat die minister hierdie soort ongegronde stellings maak ten opsigte van plaasboere in die Wes-Kaap nie. Tydens die kunsmatig opgestookte opstande in De Doorns het sy soortgelyke uitlatings gemaak.” Mulder het gesê dit het later aan die lig kom dat sy van die voorbok-organisasies in die opstande direk befonds het en daarna in die parlement “arrogant” aangekondig het dat sy daarmee sal voortgaan. “Die minister se strategie en poging is deursigtig, en haar politieke onderrok hang uit. Sy wil graag vir die ANC die stemme van plaasarbeiders wen. By gebrek aan ŉ beter strategie kon sy aan geen beter metode dink nie as om die plaasboere verdag te maak.” Volgens Mulder is plaasboere in die Wes-Kaap van Suid-Afrika se top presterende landbouers wat internasionaal met hulle produkte kompeteer. Hy het gesê niemand is ten gunste daarvan dat regte van arbeiders geskend word nie, maar plaasboere het ook regte. “Voedselsekerheid en bestendigheid in die landbousektor is baie belangrik. Die VF Plus doen ’n ernstige beroep op pres. Zuma om, indien die ANC die verkiesing sou wen, Joemat-Pettersson nie weer as minister van landbou aan te stel nie. Die plaasboere en plaasarbeiders van Suid-Afrika verdien baie beter,” het hy bygevoeg.